text: Hver tredje danske husstand køber ind i Tyskland
  12 juli 2015 kl. 08.40
  Ifølge en ny undersøgelse handler en tredjedel af danskerne i Tyskland.
  Det er Dansk Erhverv, der står bag undersøgelsen.
  Den får Dansk Erhverv til at kræve lavere afgifter.
  - Vi ved, at lavere priser lokker danskerne over grænsen, og selvom benzinomkostningerne og transporttid også koster, så synes det ikke at afskrække danskerne fra en tur til et tysk grænsehandelssupermarked, hvor varerne ikke er pålagt de samme afgifter som i Danmark, siger Marie Louise Thorstensen, politisk konsulent i Dansk Erhverv.
  Ifølge undersøgelsen køber 86 pct. af danskerne sodavand i Tyskland, 76 pct. køber slik og chokolade, 73 pct. køber øl, 55 pct. køber vin og 42 pct. køber spiritus.
  - Det undrer ikke, at danskerne køber sodavand i Tyskland, hvor de stadig kan slippe for at betale pant. Og afgiften på slik og chokolade er steget med 83 pct. i Danmark siden 2009, mens der slet ingen afgift er på disse varetyper i Tyskland, men kun den lave tyske fødevaremoms på 7 pct. Det giver sig udslag i en stigende grænsehandel, siger Marie Louise Thorstensen.
  Jo tættere man bor på Tyskland, jo mere handler man i Tyskland.
  - Hele 60 pct. af befolkningen i region Syddanmark forventer at grænsehandle i deres sommerferie, siger Marie Louise Thorstensen.
  